તેની આંખો પહોળી થઈ ગઈ હતી. આટલા દિવસોની રઝળપાટમાં તેના વાળ પણ ધોળા થઈ ગયા હતા. એણે બધાને જણાવ્યું, કે જુનની શરૂઆતમાં પકડી લેવાયેલા બધા જ ક્રેકોવવાસીઓને બેલઝેકના કેમ્પમાં લઈ જવામાં આવ્યા હતા. ટ્રેઇન બેલઝેકના સ્ટેશને પહોંચી કે તરત જ યુક્રેનના સૈનિકો દંડાના જોરે તેમને હાંકીને લઈ ગયા હતા. ચારે બાજુ બહુ જ ભયાનક વાસ આવી રહી હતી, પરંતુ એસએસનો એક માણસ વિવેકપૂર્ણ ભાષામાં લોકોને સમજાવતો હતો, કે એ વાસ તો જંતુનાશક છાંટવાને કારણે આવી રહી હતી. બે મોટા વેરહાઉસની સામે લોકોને કતારબંધ ઊભા રાખી દેવામાં આવ્યા હતા. એક વેરહાઉસ ઉપર ‘ક્લોક રૂમ’ અને બીજા પર ‘કિંમતી સામાન’ લખ્યું હતું. નવા આવેલા લોકોના કપડાં કઢાવી નંખાતાં હતાં. એક નાનકડો યહૂદી છોકરો દોરીનો એક-એક ટૂકડો બધાંને આપી ગયો જેના વડે બધાએ પોતપોતાનાં જોડાં બાંધી દેવાનાં હતાં. બધાંના ચશ્માં અને વીંટીઓ પણ કઢાવી નાખવામાં આવ્યાં હતાં. નગ્ન અવસ્થામાં બધા જ બંદીઓએ એક સલૂનમાં પોતાના વાળ કપાવવાના હતા. એસએસનો એક અધિકારી બધાને કહેતો હતો, કે તેમના વાળ યુ-બોટ ચાલકની જેમ ખાસ કટમાં કાપવાના હતા. વાળ તો થોડા દિવસમાં ફરીથી ઊગી જશે એવું કહીને, જર્મનોને યહૂદીઓની જરૂરિયાત હોવાનો ભ્રમ એણે પણ ચાલુ રાખ્યો હતો. છેવટે ભોગ બનેલા બધા લોકોને, બંને બાજુએ કાંટાળા તાર બાંધેલા રસ્તા પર થઈને, તાંબાના ડેવિડના તારાના ચિહ્નની બાજુમાં ‘સ્નાન અને શ્વાસ કેન્દ્ર’નું પાટિયું લગાડેલાં બંકરોની અંદર દાખલ કરવામાં આવ્યા. એસએસનો માણસ આખા રસ્તે તેમને ઊંડા શ્વાસ લેવાની સલાહ આપતો રહેતો હતો, જેથી બરાબર જંતુમુક્ત થઈ જવાય.